DA Den Europæiske Unions Tidende C 184/15

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2007/C 184/10)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»ČESKÝ KMÍN«

EF-Nr.: CZ/PDO/005/0382/20.10.2004

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Úřad průmyslového vlastnictví Adresse: Antonína Čermáka 2a CZ-160 68 Praha 6 – Bubeneč Tlf. (420) 220 38 31 11 Fax (420) 224 32 47 18 E-mail: posta@upv.cz

2. Sammenslutning:

Navn: ČESKÝ KMÍN – sdružení Adresse: Keřkov 86 CZ-582 22 Přibyslav Tlf. (420) 569 48 21 71 Fax (420) 569 48 21 71 E-mail: ceskykmin@quick.cz Sammensætning: producent/forarbejdningsvirksomhed ( X ) andet ( )

3. Produktets art:

Kategori 1.8 Krydderier, kommen — frugt, Carum carvi L.- fructus, toårig.

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Český kmín«

4.2 Beskrivelse: Udseende: moden, veludviklet, aflang frøkapsel med ribbet overflade, let bøjet, sund, uden tegn på sygdomme eller skader, også hvis stilken ikke er skilt fra kapslen.

Farve: lys- til mørkebrun

Smag: krydret

Aroma: typisk, uden bilugt

Fugtighed: højst 13 %.

Æteriske olier: mindst 2,8 %

Aske i alt: højst 8 %.

Iblanding med andre dele af planten: højst 2,5 %.

Iblanding med fremmede, ikke-skadelige plantedele: højst 2 %.

Mineralske urenheder: højst 1,5 %; »sand« højst 1 %.

4.3 Geografisk område: Den Tjekkiske Republik, på ler- og sandholdige jorde med et lerindhold på 10-30 % og varierende indhold af grus. Ifølge jordklassifikationen drejer det sig om næringsrige brunjorde, brunjorde med råjorde, brunjorde med podsoljorde i terrasseformede aflejringer, sure brunjorde og stærkt sure brunjorde.

4.4 Bevis for oprindelse: Hver producent fører en fortegnelse over de dyrkede arealer. Fortegnelsen over kommendyrkningen begynder med registrering af indkøb af certificeret såsæd af registrerede sorter. Derudover føres der register over trufne landbrugstekniske foranstaltninger (jordbearbejdning, såning, gødskning, bekæmpelse af ukrudt, sygdomme og skadegørere samt stress). Også vekseldrift som led i dyrkningsmønstret registreres. Ved høsten registreres høstmængden, fugtigheden og indholdet af fremmedstoffer inden tørring og inden foreløbig rensning før den egentlige rensning, der finder sted enten i bedriftens egne rensningsanlæg eller uden for bedriften. Mængde og kvalitet registreres løbende. Kontrol i rensningsanlægget foretages af landbrugskontoret.

Kontrollen registreres i rensningsregistrene. Slutkunderne, dvs. forarbejdnings- og handelsvirksomheder, fører bog over deres indkøb af produktet, som skal have de krævede fysisk-kemiske egenskaber (jf. 4.2), være mikrobiologisk rent og frit for uønskede urenheder. Disse egenskaber kontrolleres løbende i forarbejdningsvirksomhedernes laboratorier eller i akkrediterede laboratoriecentre. Hvis produktet ikke opfylder disse krav, kan det ikke købes og bringes i omsætning. Det betyder, at kommen, som ikke opfylder kravene i varespecifikationen, ikke kan markedsføres med betegnelsen »Český kmín«. Hver af disse faser registreres også nøje. Hver produktpakning forsynes med de foreskrevne oplysninger om producenten, herunder dennes adresse. Kontrollen med opfyldelsen af specifikationen foretages af det stedlige inspektorat for statens landbrugs- og fødevareinspektion.

4.5 Produktionsmetode: De særlige krav til produktionen af kommen indebærer, at producenterne må opfylde visse betingelser for at kunne nå et godt resultat. En mangeårig traditionsrig dyrkningserfaring er afgørende. En grundlæggende betingelse for dyrkning af »Český kmín« er valget af egnet jordtype (lerholdig sandjord eller sandholdig lerjord med et lerindhold på 10-30 % og varierende indhold af grus; ifølge jordklassifikationen drejer det sig om næringsrige brunjorde, brunjorde med råjorde, brunjorde med podsoljord i terrasseformede aflejringer, sure brunjorde og stærkt sure brunjorde) kombineret med bestemte klimavilkår (jf. 4.6). Desuden skal følgende betingelser være opfyldt:

Opfyldelsen af disse grundlæggende betingelser skaber netop den nødvendige forudsætning for den høje kvalitet af »Český kmín«.

4.6 Tilknytning: »Český kmín« har været dyrket på friland i Tjekkiet siden midten af det 19. århundrede. Den blev dyrket under navnet på forskellige producenter, såsom Havelka, Hokeš og andre vigtige producenter. Forædling på videnskabeligt grundlag tog sin begyndelse i 1910 og førte til udviklingen af sorten »Moravský« (godkendt i 1941) og »Český« (godkendt i 1952), som imidlertid er kendetegnet ved små frø. Med godkendelsen af sorten »Ekonom« i 1964, som har større frø, skete der en større fremgang på området. Alle disse sorter var imidlertid frøfældende og egnede sig ikke til mekanisk høst, hvorfor dyrkningen heraf efterhånden blev indstillet. Der skete en betydelig ændring med godkendelsen af sorten »Rekord« i 1978, som giver et højt udbytte med et stort indhold af æteriske olier, og hvor der ikke finder frøfald sted ved modning og høst. Disse sorter er siden suppleret med »Prochan« i 1990 og »Kepron« i 1994. Disse tre sorter udgør en gruppe højtydende sorter af høj kvalitet, uden frøfald og med et stort indhold af æteriske olier. Udviklingen af disse sorter er sket takket være en intensiv indsats fra videnskab og forskning. Forskere fra landbrugsuniversitetet har således deltaget i arbejdet.

Den Tjekkiske Republik har særlige betingelser for kommendyrkning som følge af de naturlige jordforhold og en tradition for frilandsdyrkning af kommen, der strækker sig 150 år tilbage i tiden. Kommen dyrkes på lerholdig sandjord og sandholdig lerjord med et lerindhold på 10-30 % og et varierende indhold af grus. I sådanne jorder er forholdet mellem kapillarvand og sivevand gunstigt for dyrkning af kommen, som kræver høj fugtighed i det første år til udvikling af rødder og blade og i det andet år i fasen før blomstring. Klimaforholdene i det tjekkiske højland, som ligger på overgangen mellem kyst- og fastlandsklima, egner sig glimrende til dyrkning af kommen af høj kvalitet. Disse klimaforhold i Den Tjekkiske Republik, især temperatur- og nedbørsforholdene året igennem, adskiller sig fra forholdene i andre lande. Sammenlignet med egne med fastlandsklima er betingelserne for kommendyrkning i Tjekkiet gunstigere, fordi planten udvikles langsommere som følge af de lavere temperaturer, og fordi risikoen for korte tørkeperioder er mindre. Det tjekkiske klima adskiller sig især fra kystklimaet som følge af vintrene (større nedbør om foråret) og for det andet som følge af, at nedbørsmængden er mindre om sommeren og sandsynligheden for tørkeperioder derfor større. Kombinationen af disse jordbunds- og klimaforhold forbundet med en lang tradition, erfaring og veludviklede metoder til dyrkning af kommen i Tjekkiet giver »Český kmín« dens særlige egenskaber, især et højt udbytte af kommenfrø med et højt indhold af æteriske olier på 3-5 %. Frøene høstes ved en relativt høj modenhedsgrad. Et særligt kendetegn er imidlertid indholdet af særlige aromastoffer i de æteriske olier. Hovedbestanddelen af de æteriske olier i kommen dyrket inden for det afgrænsede område er karvon. Indholdet heraf ligger på over 50 %, oftest omkring 60 %, til forskel fra andre lande, hvor oliens væsentligste bestanddel er d-limonen. Netop indholdet af karvon er imidlertid afgørende for kvaliteten af kommenfrøets æteriske olier. Karvon har helende, antiseptiske og beroligende virkninger, og disse egenskaber udnyttes i flere sektorer. Den tjekkiske farmakopé indeholder et national artikel om »Carvi etheroleum«, som omhandler kvaliteten af kommenolier udvundet ved hjælp af dampdestillation og med et karvonindhold på mindst 50 %. For at kunne nå dette indhold skal råstoffet (kommenfrø) have et endnu højere indhold af karvon. I »Český kmín« er indholdet ca. 20 % højere.

Derfor er kommen fra disse egne (»Český kmín«) højt skattet og efterspurgt. En stor del af kommenproduktionen eksporteres til egne med fastlandsklima eller kystklima.

Oprindelsesbetegnelsen »Český kmín« for Den Tjekkiske Republik er registreret under nr. 193.

4.7 Kontrolinstans:

Navn: Státní zemědělská a potravinářská inspekce Adresse: Květná 15 CZ-603 00 Brno Tlf. (420) 543 54 01 11 Fax (420) 543 54 02 02 E-mail: sekret.k.@szpi.gov.cz

4.8 Mærkning: —

(1) EUT L 93 af 31.3.2006, s. 12.